Številka: 011-0003/2020

Datum: 19.05.2022

**OBČINSKI SVET**

**OBČINE PREVALJE**

**ZADEVA: Odgovori na pobude in vprašanja, podana na 25. redni seji Občinskega sveta Občine Prevalje dne 05.05.2022**

**Občinski svetnik Andrej STERMEC je podal naslednjo pobudo:**

Andrej Stermec pove, da so že na odboru za komunalno cestno gospodarstvo obravnavali in sprejeli sklepe, predvsem glede parkiranja tovornjakov oz. prikolic na Holmcu. Sklep je takšen, da bo občinska uprava poslala na ministrstvo dopis, da naj pristopijo k reševanju tega, saj je glavna cesta. Kljub temu misli, da bi se dogovorili z VOC Celje, kot upravljalcem cest, da postavijo znake. V okolici spomenikov pa bi lahko občina postavili smetnjake, ker je zelo onesnaženo.

***ODGOVOR: Občinska uprava je na Direkcijo RS za infrastrukturo že naslovila dopis z obrazložitvijo obravnavane problematike. V dopisu smo Direkcijo seznanili z nevzdržnim stanjem na mejnem prehodu Holmec, ki je posledica parkiranih tovornjakov in prikolic. Zaprosili smo jih za urgentno obravnavo in za rešitev problema. Ko prejmemo odgovor, ga bomo posredovali odboru za KCG.***

Andrej Stermec poda še pobudo, da bi se pritisnilo na VOC Celje zaradi ceste skozi Prevalje. Vsi lokali so bili celo zimo zaprti. Problemi so bili tudi na cesti proti Šentanelu.

***ODGOVOR: Župan pove, da je že javno izjavil, da bo občina zaradi zelo slabih izkušenj razveljavila razpis, če bo VOC Celje cenovno najugodnejši ponudnik. Investicijo rekonstrukcije glavne ceste vodi DRSI, poteka pa stalna korespondeca z investitorjem in izvajalcem (telefon, e-pošta, tedenski sestanki operativni sestanki). Podjetje Slemenšek d.o.o. opravlja dela kot podizvajalec VOC-a . v dolžini cca. 20 % celotne trase.***

**Občinski svetnik Štefan PERŠAK je podal naslednjo zahvalo, vprašanje in pobudo:**

Štefan Peršak se zahvali občinski upravi in vsem ostalim za asfaltiranje ceste proti Šentanelu. Upa, da bo tudi faza do Lužnika čim prej urejena, ker trpi gostinstvo.

Zanima ga, kdaj se bo začelo urejanje in grediranje občinskih makadamskih cest.

***ODGOVOR: Dela na 3. fazi proti Šentanelu potekajo po terminskem planu. Pogodbeni rok za dokončanje del je 100 koledarskih dni od uvedbe v delo, ki je bila 29.03.2022. Grediranje makadamskih cest že poteka.***

Poda tudi pobudo, da bi se občina prijavila na kakšen javni razpis za e-polnilnice.

***ODGOVOR: Občinska uprava spremlja objave razpisov razpisov, ki jih objavljajo ministrstva. Posebej smo pozorni na morebitne ugodne razpise na področju e-polnilnic.***

*Štefana Peršaka še zanima glede vodooskrbe v Šentanelu, kje je problem, ker gasilci vozijo vodo.*

***ODGOVOR: Tajnik na seji odgovori, da ni vodohram na Šentanelu brez dodatnega polnjenja s cisternami ne zagotavljaj zadostne količine pitne vode. Župan doda, da se čaka na sklep za projekt vodooskrbe v Občini Prevalje. Projekt vodooskrbe je prijavljen na javni razpis MOP za investicije v vodovodne sisteme, ki oskrbujejo manj kot 10.000 prebivalcev. Razpis je bil objavljen 11.1.2022. Andrej Stermec pove, da je bil postavljen pogoj lastniku stavbe, da pripelje dodatni vir vode. On svojega dela še ni uredil. Gasilci vozijo nekje do 10 voženj na teden.***

**Občinska svetnica mag. Martina RIBIČ je podala naslednji vprašanji:**

Mag. Martino Ribič zanima glede dveh ramp na cesti Ob Meži, čemu bosta služili, saj ko bosta zaprti, segata do robov in ne boš mogel mimo niti peš ali s kolesom.

***ODGOVOR: Župan na seji odgovori, da zapornice Ob Meži še niso in ne bodo zaprte, dokler ne bo končana rekonstrukcija glavne ceste med Sparom in Petrolom. Po končani rekonstrukciji bodo zapornice zaprte, njihova dolžina zapornic bo skrajšana na dolžino, ki ne bodo predstavljale ovire za pešce in kolesarje, onemogočala pa bo prevoz z osebnimi vozili. Za nemoten dostop za intervencijska vozila in servisna vozila bo poskrbljeno.***

Mag. Martino Ribič zanima tudi glede plezalne dvorane, ljudje sprašujejo kako poteka zadeva, saj je bil položen že temeljni kamen, ampak so slišali, da so bile pritožbe.

***ODGOVOR: Župan na seji odgovori, da je bil 1. razpis razveljavljen. Postopek 2. razpisa še ni končan. Za Park Jezero je v pripravi projekt, potem bo razpis objavljen. Gradnja se začne takoj, ko bodo sklepi o izbiri izvajalca pravnomočni. Zaenkrat je potrjenih dobrih 5. milijonov EUR sredstev. Dana je vloga na razpis na MGRT za izvedbo parka v višini skoraj 1. milijon EUR. Cene rastejo, tako da sedaj znaša cena projekta 6.900.000 EUR.***

**Občinski svetnik Bernard PAČNIK je podal naslednjo vprašanje in pobudi:**

Bernarda Pačnika zanima, zakaj si še ni možno izposoditi koles.

***ODGOVOR: Župan na seji odgovori, da se je Občina Prevalje dogovorila z Občino Ravne na Koroškem, da bodo kolesa čim prej na voljo uporabnikom. Občina Prevalje je že servisirala vsa kolesa in tudi postaje za izposojo. Opozoril bi vse uporabnike, da so kolesa občutljiva. Plača se veliko za servis in popravila koles. Za ta denar bi lahko dobili še kakšno novo kolo.***

Bernard Pačnik pove še, da so na novi kolesarki poti do Peljane postavljeni stebri, verjetno za to da se tam ne vozijo avtomobili. Bil je priča ene nesreče v Avstriji, ko se je kolesar zaletel v ta steber. Dal bi pobudo, da se doda znak ali talna oznaka, da se ta steber bolj vidi.

***ODGOVOR: Župan odgovori, da bo opozorilo posredovano nadzorniku. Objekt še ni prevzet. Gre za kolesarsko pot in moramo vedeti, da bodo tudi pešci hodili po tej poti in bo potrebna obojestranska previdnost in strpnost..***

Bernard Pačnik pove še, da so otroška igrala na Lešah, na igrišču, ki so jih postavili člani KS Leše s svojimi sejninami, dotrajana in bodo odstranjena. Daje pobudo, da se kupijo nova igrala.

***ODGOVOR: Župan odgovori, da je del sredstev v proračunu namenjen tudi za igrala na Lešah in bo delno realizirano že letos.***

**Občinski svetnik Zdravko Fajmut je podal naslednjo pobudo:**

Zdravko Fajmut poda pobudo za znak za osno obremenitev na cesti proti Šentanelu. Pri Hobrovem mostu vložijo vlačilci les in ga prekladajo, ker na regionalno cesto s takšno težo ne smejo. Policija je povedala, da ga ne more kaznovati, ker ni znaka za prepoved.

***ODGOVOR:*** ***Župan odgovori, da je to res potrebno in da se bo uredilo.***

***Občinska uprava je predlog svetnika upoštevala. Odlok o občinskih cestah bo v 1. obravnavi predvidoma na dnevnem redu junijske seje OS.***

**Občinski svetnik Maks PUČELJ je podal naslednjo pobudo:**

Maks Pučelj pove, da podpira, kar je povedal Andrej Stermec. Pove tudi, da upa, da bodo tudi druge KS deležne novih igral. Poda še pobudo, kot vsako leto ob tem času glede pešpoti na Holmcu za obrez grmovja.

***ODGOVOR:*** ***Občina Prevalje je že naročila* *obrez vejevja in košnjo pešpoti.***

**Občinski svetnik Aleksander RISTIČ je podal naslednje vprašanje**

Aleksander Ristič pove, da je že jeseni spraševal, kdaj je v planu sanacija asfalta v drugi ulici v Nicini.

***ODGOVOR: Župan odgovori, da se bo uredilo.***

***Občina zaključuje postopke pridobitve lastninske pravice na zemljiščih, ki predstavljajo drugo ulico v Nicini. Po ureditvi lastnine bomo pristopili k ureditvi projektna dokumentacija.***

Tajnik občine:

Danilo Vute, univ. dipl. politolog